b'\n_START_ARTICLE_\nCipresasti mle\xc4\x8dek\n_START_SECTION_\nOpis rastline\n_START_PARAGRAPH_\nRumenozeleni cvetovi so enospolni, zdru\xc5\xbeeni v ciatije. Ciatij je sestavljen iz enega pecljatega \xc5\xbeenskega cveta, ki je brez cvetnega odevala, obdaja pa ga 5 skupin mo\xc5\xa1kih cvetov (ve\xc4\x8d mo\xc5\xa1kih cvetov ima 1 pra\xc5\xa1nik). Cvetove obdaja \xc4\x8da\xc5\xa1ast ovoj ciatija, ki ima na robu name\xc5\xa1\xc4\x8dene medovne \xc5\xbeleze. Pri dnu ciatija so podporni listi. Posamezni ciatiji so zdru\xc5\xbeeni v pakobulasta socvetja._NEWLINE_Steblo je pokon\xc4\x8dno. Listi so ozko suli\xc4\x8dasti, svetlo do temnozelene barve. \xc5\xa0iroki so 2\xe2\x80\x933 mm ali \xc5\xa1e o\xc5\xbeji, brez prilistov, premenjalni._NEWLINE_Plodovi so pokovci, ki razpadejo v 3 plodi\xc4\x8de.\n_START_SECTION_\nU\xc4\x8dinkovine\n_START_PARAGRAPH_\nVsa rastlina je strupena zaradi mle\xc4\x8dka, v katerem je lakton euforbon, nekaj smole, kav\xc4\x8duk in euforbin. V zeli\xc5\xa1\xc4\x8du so \xc5\xa1e \xc4\x8dreslovine in holin, v cvetu luteolin, v semenu pa ma\xc5\xa1\xc4\x8dobe._NEWLINE_Euforbon je grenkega okusa. Lokalno povzro\xc4\x8da na ko\xc5\xbei vnetje z mehurji in nekrozami (odmiranjem tkiva). \xc4\x8ce pride mle\xc4\x8dek v o\xc4\x8di, nastanejo huda vnetja. U\xc5\xbeivanje mle\xc4\x8dka povzro\xc4\x8da bole\xc4\x8dine v \xc4\x8drevesju, drisko itd., znani so tudi smrtni primeri.\n_START_SECTION_\nZdravilne lastnosti\n_START_PARAGRAPH_\nV ljudski medicini so ga pogosto uporabljali za odstranjevanje bradavic, \xc4\x8deprav je u\xc4\x8dinek dvomljiv. Pripravek se uporablja za zdravljenje ko\xc5\xbenih bolezni, predvsem aken in \xc5\xa1ena, luskavice.\n_START_SECTION_\nZajedavci\n_START_PARAGRAPH_\nCipresasti mle\xc4\x8dek, oku\xc5\xbeen z glivo Uromyces pisi-sativi, je cipresastemu mle\xc4\x8dku malo podoben. Gliva prepre\xc4\x8di nastanek cvetov in ga tako sterilizira. Na vrhu stebla se razvijejo le rumenkasti pacvetovi, brez pesti\xc4\x8da in pra\xc5\xa1nikov. Spremenjeni so tudi listi. Namesto \xc5\xa1tevilnih ozkih listov ima oku\xc5\xbeena rastlina manj listov, ki so \xc5\xa1ir\xc5\xa1i, na spodnji strani listne ploskve pa so razmno\xc5\xbeevalni organi glive.'